寄宿田家
作者：高適
朝代：唐

paragraphs: 田家老翁住東陂，說道平生隱在茲。
鬢白未曾記日月，山青每到識春時。
門前種柳深成巷，野谷流泉添入池。
牛壯日耕十畝地，人閑常掃一茅茨。
客來滿酌清尊酒，感興平吟才子詩。
巖際窟中藏鼴鼠，潭邊竹裏隱鸕鶿。
村墟日落行人少，醉後無心怯路岐。
今夜只應還寄宿，明朝拂曙與君辭。